Zápisnica zo zasadnutia obecného zastupiteľstva obce Košolná

 konaného dňa 19.12.2018

Počet poslancov:

7

Prítomní:


6




Neprítomný: 1 (Dušan Hornák)

Program: 

1. Otvorenie.

2. Určenie zapisovateľa a overovateľov zápisnice.

3. Stanovisko hlavného kontrolóra obce k návrhu rozpočtu na rok 2018

4. Schvaľovanie rozpočtu na rok 2018, 2019, 2020.

5. Prechod práv a povinností Obecná splašková kanalizácia 1. etapa G1.2 na TAVOS, a.s.

6. Schvaľovanie Zmluvy so Spoločným obecným úradom

7. Diskusia

8. Rôzne

9. Záver

K bodu 1. „Otvorenie“

Starosta obce PhDr. Martin Halaksa otvoril Zasadnutie obecného zastupiteľstva a privítal prítomných. Následne prítomných oboznámil s návrhom programu zasadnutia obecného zastupiteľstva. 

Obecné zastupiteľstvo obce Košolná prijalo Uznesenie č. 6: „Obecné zastupiteľstvo obce Košolná   s c h v a ľ u j e  program zasadnutia obecného zastupiteľstva podľa pozvánky“.

za hlasovalo :

6 poslancov

proti hlasovalo :

žiaden poslanec

zdržal sa hlasovania :
žiaden poslanec
K bodu 2. „Určenie zapisovateľa a overovateľov zápisnice“

Za zapisovateľku zápisnice určil starosta obce pracovníčku obecného úradu p. Leu Loučkovú a za overovateľov zápisnice Mgr. Adama Kekeláka a Mgr. Zuzanu Majkútovú. 
K bodu 3. „Stanovisko hlavného kontrolóra obce k návrhu rozpočtu na rok 2018“
Hlavná kontrolórka obce Ing. Zuzana Minarovičová prečítala svoje stanovisko k návrhu rozpočtu, opísala jednotlivé programy. Starosta obce jej poďakoval a spýtal sa poslancov obecného zastupiteľstva, či majú nejaké otázky k Stanovisku hlavnej kontrolórky. Tiež sa spýtal hlavnej kontrolórky, či zistila nejakú skutočnosť, ktorá by dokazovala nesúlad medzi prijatými faktúrami a skutočnosťou. Ing. Zuzana Minarovičová žiadny nesúlad nezistila. Upozornila však na skutočnosť, že bol porušený zákon o rozpočtovníctve – počas rozpočtového provizória boli vykonané niektoré väčšie investície.

Na základe svojich zistení hlavná kontrolórka obce Košolná Ing. Zuzana Minarovičová odporúča Obecnému zastupiteľstvu Obce Košolná schváliť rozpočet na rok 2018, 2019, 2020. 
Neoddeliteľná príloha č. 1 –  Stanovisko hlavnej kontrolórky k návrhu rozpočtu na rok 2018
Následne prijalo obecné zastupiteľstvo obce Košolná uznesenie č. 7: Obecné zastupiteľstvo obce Košolná berie na vedomie stanovisko hlavnej kontrolórky k návrhu rozpočtu na rok 2018.
za hlasovalo :

6 poslancov

proti hlasovalo :

žiaden poslanec
zdržal sa hlasovania :
žiaden poslanec
K bodu 4. „Schvaľovanie rozpočtu na rok 2018, 2019, 2020“
Poslanec Mgr. Igor Rábara sa spýtal na viaceré položky príjmovej a výdavkovej časti rozpočtu. 

Napr.: daň za užívanie verejného priestranstva – podľa prepočtu Mgr. Igora Rábaru sa na verejné priestranstvo „Vlčie Jamy“ vyviezlo 154 áut. Starosta obce reagoval, že to bolo určite viac, a teda prepočet Mgr. Igora Rábaru nie je správny a tiež navrhol poslancom obecného zastupiteľstva, aby si vymysleli nejaký systém, podľa ktorého by sa kontroloval vývoz do „Vlčích Jám“. 

Poslankyňa Mgr. Zuzana Majkútová sa informovala aký systém sa používa teraz.

Poslanec Štefan Belica sa informoval prečo sa aktuálne autá nevážia, napr. vo Zvončíne a či sa nezavážajú aj súkromné pozemky.

Starosta obce informoval, že sa zavážajú iba obecné pozemky a môže kedykoľvek predložiť geometrický plán verejného priestranstva „Vlčie Jamy“ a tiež, že váženie v Obci Zvončín by bolo zložité a nerealizovateľné, nakoľko by obec Zvončín určite nesúhlasila s prejazdom ťažkých aut cez obec. Tiež vysvetlil, že aktuálne sa každý šofér, ktorý vezie zeminu do „Vlčích Jám“ zastaví na obecnom úrade pre kľúče od rampy a tiež nahlási koľko ton vyváža.
        odmeny poslancom – poslanec Mgr. Igor Rábara vysvetlil prítomným, že posledné dva roky neboli poslancom predchádzajúceho obecného zastupiteľstva vyplácané odmeny za výkon ich funkcie. Tiež vyjadril svoj názor, že poslanci obecného zastupiteľstva sú s obcou v pracovno právnom vzťahu a z tohto im vyplýva nárok na odmenu. Pracovníčka obce p. Hana Dedáčková vysvetlila, že pri kontrole zo Sociálnej poisťovne bola upozornená, že odmeny poslancom sa vyplácajú na základe riadne schválených Zásad odmeňovania poslancov, v ktorých by mali byť určené všetky náležitosti vyplácania (výška odmeny, termín výplaty odmeny...).
Starosta obce súhlasí s vyplatením odmien poslancom predchádzajúceho obecného zastupiteľstva, ak novozvolený poslanci obecného zastupiteľstva schvália Zásady odmeňovania poslancov a  odsúhlasia v rozpočte výdavky s tým spojené.


    rekonštrukcia a modernizácia budovy OÚ – poslanec Štefan Belica sa informoval na túto rozpočtovú položku. Zaujímalo ho, či sú všetky rozpočtované výdavky za fasádu na OÚ. Starosta obce vysvetlil, že sú tu rozpočtované všetky výdavky na rekonštrukciu a modernizáciu budovy OÚ, teda kúrenie, podlahy, obklady, maľovanie, zateplenie, fasáda, vstup a nájazd do OÚ a podobne.

Poslanec Mgr. Igor Rábara pripomenul prítomným, že na rekonštrukciu a modernizáciu budovy OÚ bolo v predchádzajúcom rozpočtom roku použitých 13 460 eur z dotácií zo ŠR a v tomto rozpočtovom roku 13 500 eur z vlastných zdrojov obce. 

     Poslanec Mgr. Igor Rábara tiež informoval prítomných, že finančné prostriedky určené na rekonštrukciu hasičskej zbrojnice vo výške 30 000 eur, výstavbu detského ihriska vo výške 8 500 eur a tiež na rekonštrukciu domu smútku vo výške 10 800 eur, teda spolu vo výške 49 300 eur, musia zostať na bankovom účte. Teda v tomto roku musia tvoriť prebytok rozpočtu obce.
Neoddeliteľná príloha č. 2 – Viacročný rozpočet na roky 2018, 2019 a 2020
Následne prijalo obecné zastupiteľstvo obce Košolná uznesenie č. 8: Obecné zastupiteľstvo obce Košolná schvaľuje viacročný rozpočet na rok 2018 a berie na vedomie viacročný rozpočet na roky 2019, 2020.

za hlasovalo :

5 poslancov

proti hlasovalo :

1 poslanec (Štefan Belica)
zdržal sa hlasovania :
žiaden poslanec
K bodu 5. „Prechod práv a povinností Obecná splašková kanalizácia 1. etapa G1.2 na TAVOS, a.s.“
K tomuto bodu vysvetlil starosta obce aké výhody plynú z uzatvorenia zmluvy o prevádzkovaní Obecnej splaškovej kanalizácie firmou TAVOS, a.s. Ak bude táto zmluva uzatvorená, firma TAVOS, a.s. sa bude starať o celú prevádzku a všetky opravy na kanalizácii. Poslankyňa Mgr. Zuzana Majkútová sa spýtala, či vyplývajú z uzatvorenia tejto zmluvy aj nevýhody. Poslanec Štefan Belica sa spýtal, či po uzatvorení tejto zmluvy bude môcť firma TAVOS, a.s. zvýšiť cenu vodného a stočného bez odsúhlasenia obcou. Starosta obce vysvetlil, že regulačný úrad dohliada na ceny vodného a stočného, t.z.n., že firma TAVOS, a.s. nemôže svojvoľne navyšovať ceny za vodné a stočné a tiež vysvetlil, že z uzatvorenia zmluvy o prevádzkovaní neplynú pre obec žiadne nevýhody. 
Po diskusii obecné zastupiteľstvo obce Košolná prijalo uznesenie č. 9: Obecné zastupiteľstvo obce Košolná schvaľuje prevzatie Obecnej splaškovej kanalizácie Košolná 1. etapa stoka G1.2 v dĺžke 252 m do prevádzky spoločnosťou TAVOS a.s., Priemyselná 10, 921 79 Piešťany.
za hlasovalo :

6 poslancov

proti hlasovalo :

žiaden poslanec

zdržal sa hlasovania :
žiaden poslanec

K bodu 6. „Schvaľovanie zmluvy so Spoločným obecným úradom (SOÚ)“
Starosta obce vysvetlil prítomným, čo SOÚ predstavuje, akú plní funkciu, že do teraz zastávala všetku personalistiku SOÚ Obec Malženice. Nakoľko už Obec Malženice nemá záujem o výkon SOÚ, túto povinnosť na seba preberie Obec Cífer. Poslanec Mgr. Igor Rábara sa informoval, či od uzatvorenia zmluvy budú občania stavebné a sociálne záležitosti (napr. stavebné povolenia) vybavovať v Obci Cífer. Pracovníčka obecného úradu p. Hana Dedáčková vysvetlila, že sídlo SOÚ zostáva aj naďalej na Kollárovej ulici v Trnave.

Neoddeliteľná príloha č. 3 – Návrh zmluvy o zmluvy o zriadení spoločného obecného úradu
Po diskusii prijalo obecné zastupiteľstvo obce Košolná uznesenie č. 10: Obecné zastupiteľstvo obce Košolná
1. schvaľuje 
v súlade s § 11 ods. 4 zákona č. 369/1990 Zb. o obecnom zriadení v platnom znení zmluvu o zriadení spoločného obecného úradu, ktorú uzatvára Obec Košolná s Obcou Bíňovce, Obcou Biely Kostol, Obcou Bohdanovce  nad Trnavou, Obcou Boleráz, Obcou Borová, Obcou Brestovany, Obcou Bučany, Obcou Buková, Obcou Cífer, Obcou Dechtice, Obcou Dlhá, Obcou Dobrá Voda, Obcou Dolná Krupá, Obcou Dolné Dubové, Obcou Dolné Lovčice, Obcou Dolné Orešany, Obcou Horné Dubové, Obcou Horná Krupá, Obcou Horné Orešany, Obcou Hrnčiarovce nad Parnou, Obcou Jaslovské Bohunice, Obcou Kátlovce, Obcou Košolná, Obcou Križovany nad Dudváhom, Obcou Lošonec, Obcou Majcichov, Obcou Malženice, Obcou Naháč, Obcou Opoj, Obcou Pavlice, Obcou Radošovce, Obcou Ružindol, Obcou Slovenská Nová Ves, Obcou Suchá nad Parnou, Obcou Šelpice, Obcou Špačince, Obcou Šúrovce, Obcou Trstín, Obcou Vlčkovce, Obcou Voderady, Obcou Zeleneč a Obcou Zvončín za účelom zriadenia spoločného obecného úradu

a) na zabezpečovanie úloh preneseného výkonu štátnej správy zverených do pôsobnosti zmluvných strán:

· zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov,

· zákonom č. 135/1961 Zb. o pozemných komunikáciách v znení neskorších predpisov,

· zákonom č. 543/2002 Z. z. o ochrane prírody a krajiny v znení neskorších predpisov,

· zákonom č. 364/2004 Z. z. o vodách (vodný zákon) v znení neskorších predpisov,

· zákonom č. 137/2010 Z. z. o ovzduší v znení neskorších predpisov, a

b) na zabezpečovanie úloh výkonu samosprávy zmluvných strán podľa:

· zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, pričom

Obec Cífer bude na základe predmetnej zmluvy vykonávať sídelnej obce.

Úplné znenie zmluvy o zriadení spoločného obecného úradu tvorí ako príloha č.1 neoddeliteľnú súčasť tohto uznesenia.
2. poveruje  starostu obce,
aby zabezpečil všetky potrebné právne a ekonomické záležitosti súvisiace s uzavretím zmluvy                      o zriadení spoločného obecného úradu podľa bodu 1 tohto uznesenia.
za hlasovalo :

6 poslancov

proti hlasovalo :

žiaden poslanec

zdržal sa hlasovania :
žiaden poslanec

K bodu 7. „Diskusia“.

Do diskusie nebol prihlásený žiaden diskusný príspevok.  
K bodu 8. „Rôzne“
8.1. Poslanec Mgr. Igor Rábara požiadal, aby bol do programu nasledujúceho zasadnutia obecného zastupiteľstva pridaný bod programu: zámer prenájmu majetku obce. Nakoľko Občianskemu združeniu KROTON Košolná vypršala platnosť zmluvy o nájme nebytových priestorov.

8.2. Poslanec Mgr. Igor Rábara doručil vyhlásenie Ing. Slavomíry Hvizdošovej, v ktorom súhlasí so svojou nomináciou do Finančnej komisie Obecného zastupiteľstva obce Košolná. Tiež vyjadril svoj názor, že Ing. Slavomíra Hvizdošová je na túto funkciu  najkompetetnejšia osoba v Košolnej. 

Starosta obce nomináciu Ing. Slavomíry Hvizdošovej do Finančnej komisie Obecného zastupiteľstva zaradí do programu nasledujúceho zasadnutia obecného zastupiteľstva.

8.3. P. Miriam Stanová sa spýtala pracovníčky obce p. Hany Dedáčkovej kedy bola kontrola zo Sociálnej poisťovne spomínaná v bode 4. Vyjadrila svoj názor, že Ing. Slavomíra Hvizdošová by si určite všimla, ak by boli na zasadnutí obecného zastupiteľstva spomenuté, že treba schváliť Zásady odmeňovania.

8.4. P. Miriam Stanová upozornila, že pozvánka na zasadnutie obecného zastupiteľstva nebola zverejnená na internetovej stránke obce. Pracovníčka obce p. Lea Loučková pripomenula, že pozvánka bola opakovane vyhlásená miestnym rozhlasom spolu s programom zasadnutia.

8.5. P. Miriam Stanová sa tiež informovala, či sú v rozpočte zahrnuté aj neuhradené faktúry a faktúry, ktoré budú do konca roka uhradené. Pracovníčka obecného úradu p. Lea Loučková potvrdila, že faktúry, ktoré budú uhradené do konca roka 2018 sú zahrnuté v rozpočte. 

8.6. P. František Bohuš sa informoval, prečo mu v liste, ktorý mu bol doručený dňa........ nebola poskytnutá informácia o tom, že odmena poslanca obecného zastupiteľstva mu nebola poskytnutá z dôvodu kontroly zo Sociálnej poisťovne.

8.7. P. Jozef Chvostek sa informoval kedy bude dokončená kanalizácia na ulici „Za humnami“. Starosta obce prisľúbil, že kanalizácia bude dokončená do konca mesiaca január 2019.

8.8. Poslanec Štefan Belica sa informoval, kedy a ako bude opravená vozovka po prácach na kanalizácii na ulici „Panšula“. Starosta obce informoval, že v zimných mesiacoch nie je možné vykonávať opravy takého charakteru. Tiež upozornil, že táto cesta patrí do pôsobnosti Trnavského samosprávneho kraja a pokiaľ preberú cestu v stave akom sa nachádza momentálne, bude ich povinnosťou zabezpečiť pôvodný stav vozovky.

8.9. Veliteľ Dobrovoľného hasičského zboru Ing. Ľubomír Tollarovič sa predstavil novozvoleným poslancom obecného zastupiteľstva. Pozval všetkých novozvolených poslancov OZ na Výročnú členskú schôdzu DHZ Košolná, ktorá sa bude konať 20. januára 2019 v kultúrnom dome v Košolnej. Tiež predložil každému poslancovi OZ návrh rozpočtu DHZ Košolná na rok 2019. V prípade otázok ho môžu kedykoľvek osloviť.

8.10. Ing. Ľubomír Tollarovič sa informoval, kedy bude realizovaná kanalizácia na ulici „Nad ihriskom“ a tiež, či bude privezená navážka na cestu na ulici „Nad ihriskom“. Starosta obce prisľúbil, že navážka bude privezená do konca roka 2018. Čo sa týka kanalizácie je to zložitejšie. Nakoľko predpokladané náklady na realizáciu celej 3. etapy sú vo výške 300 000 eur. V októbri 2018 bola podaná žiadosť na environmentálny fond. V minulosti sme však nikdy nedostali celú žiadanú sumu, a preto starosta obce predpokladá, že budeme kanalizáciu realizovať na viackrát, v závislosti od výšky poskytnutej dotácie z Environmentálneho fondu.

8.11. Poslanec Štefan Belica sa opätovne vrátil k verejnému priestranstvu „Vlčie Jamy“. Zaujímal sa, ako bude odsledované kto, kedy a koľko vyviezol. Starosta obce pripomenul, že bude potrebné premyslieť ako budeme postupovať pri vývoze a prevádzkovaní Zberného dvora pre zelený odpad.

K bodu 10. „Záver“

Následne starosta obce poďakoval prítomným za účasť a zasadnutie obecného zastupiteľstva ukončil.

Zapisovateľ zápisnice:  Lea Loučková

Overovatelia zápisnice :

Mgr. Adam Kekelák 



....................................................

Mgr. Zuzana Majkútová  



.................................................... 

Neoddeliteľnou súčasťou tejto zápisnice je:
Príloha č. 1 –  Stanovisko hlavnej kontrolórky k návrhu rozpočtu na rok 2018

Príloha č. 2 – Viacročný rozpočet na roky 2018, 2019 a 2020

Príloha č. 3 – Návrh zmluvy o zriadení spoločného obecného úradu
PhDr. Martin Halaksa – starosta obce

…................................................

